飲酒次人韻
作者：韓駒
朝代：宋

paragraphs: 淺瀨見魚游，澄潭知鶴没。
疑乘青霞珮，徑墮白銀闕。
平生探學海，中年悟禪悅。
應須臨渺瀰，庶以稱超越。
回塘大圓鏡，新蒲細于髪。
綠扇互低昂，玉顔爭秀發。
良辰宴觴豆，炎曦脫巾韈。
荷聲過急雨，竹影敷凉月。
緩行躡芳草，移坐蔭深樾。
何當酒拍浮，恣聽舟搖兀。
而我方抱鉛，上馬自腰笏。
叩門不聞呼，造席無乃咄。
詎敢陵崆屼，幸許窺剞劂。
願公開迷雲，令我入理窟。
雄篇出月脇，妙思露天骨。
蹇步那由追，眢井愧先竭。